KOMISIJOS REGLAMENTAS (EB) Nr. 1608/2005
2005 m. rugsėjo 30 d.
iš dalies keičiantis Reglamentą (EEB) Nr. 3149/92, nustatantį išsamias maisto iš intervencinių atsargų tiekimo labiausiai nepasiturintiems asmenims Bendrijoje taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. gruodžio 10 d. Tarybos reglamentą (EEB) Nr. 3730/87, nustatantį bendrąsias maisto iš intervencinių atsargų tiekimo paskirtoms organizacijoms, jį skirstančioms labiausiai nepasiturintiems asmenims Bendrijoje, taisykles (1), ypač į jo 6 straipsnį,
kadangi:
(1)
Komisijos reglamento (EEB) Nr. 3149/92 (2) 4 straipsnyje yra nustatytos išsamios konkurso skelbimo taisyklės, reglamentuojančios tiekimo valstybėse narėse, dalyvaujančiose Bendrijos veikloje skirstant maisto produktus iš intervencinių atsargų labiausiai nepasiturintiems asmenims, organizavimą.
(2)
Remiantis metiniu planu, iš intervencinių atsargų šalintini produktai gali būti tiekiami perdirbti arba neperdirbti maisto produktų gamybai arba gali būti pašalinti atlyginant už tiekimą arba už maisto produktų, patiektų į Bendrijos rinką, gamybą. Pastaruoju atveju reikėtų patikslinti, kurie intervencinių atsargų produktai gali būti pašalinti atlyginant už grūdų ir pieno produktų gamybą.
(3)
Siekiant veiksmingiau reaguoti į labdaros organizacijų poreikius ir išplėsti tiekiamų maisto produktų asortimentą, reikėtų patikslinti, kad produktai iš intervencinių atsargų tam tikromis sąlygomis gali būti įtraukti į kitus produktus maisto produktams gaminti.
(4)
Remiantis 1999 m. gegužės 17 d. Tarybos reglamento (EB) Nr. 1254/1999 dėl bendro galvijienos rinkos organizavimo (3) 47 straipsnio 1 dalies nuostatomis, intervencinis pirkimas galvijienos sektoriuje kaip nuolatinė rinkos palaikymo priemonė nebetaikoma nuo 2002 m. liepos 1 d., todėl prie šios naujos situacijos reikėtų pritaikyti Reglamentą (EEB) Nr. 3149/92.
(5)
Todėl reikėtų iš dalies pakeisti Reglamentą (EEB) Nr. 3149/92.
(6)
Šiame reglamente numatytos priemonės neprieštarauja atitinkamų vadybos komitetų nuomonei,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 3149/92 yra iš dalies keičiamas taip:
1)
4 straipsnis iš dalies keičiamas taip:
a)
1 dalies b punkto trečia pastraipa pakeičiama taip:
„Tačiau tais atvejais, kai iš intervencinių atsargų negalima gauti ryžių, Komisija gali leisti iš intervencinių atsargų paimti grūdų, taip atlyginant už ryžių arba ryžių produktų, pateiktų Bendrijos rinkai, tiekimą.“
b)
2 dalies a punkte po trečios pastraipos įterpiama tokia pastraipa:
„Antros pastraipos trečioje įtraukoje numatytu atveju ir tuo atveju, kai vietoje grūdų, pašalintų iš intervencinių atsargų, tiekiami ryžiai arba ryžių produktai, konkurso skelbime nurodoma, kad pašalintinas produktas yra tam tikra intervencinės agentūros saugoma grūdų rūšis.“
c)
2a dalis pakeičiama taip:
„2a. Intervenciniai produktai gali būti įtraukti ar pridėti prie kitų produktų, patiektų į rinką maisto produktams, kuriuos reikia patiekti, kad būtų įvykdytas planas, gaminti. Tokiu atveju, intervencinių atsargų produktų masė turi sudaryti ne mažiau nei 40 % tiektinų maisto produktų neto masės.
Pirmojoje pastraipoje nurodytu atveju konkurso skelbime aiškiai nurodoma reikalavimas, pagal kurį intervencinių atsargų produktų masė turi sudaryti ne mažiau nei 40 % tiektinų maisto produktų neto masės.“
2)
5 straipsnio 1 dalies antra pastraipa panaikinama.
3)
Priedas panaikinamas.
2 straipsnis
Šis reglamentas įsigalioja 2005 m. spalio 1 d..
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. rugsėjo 30 d.